Layihə
İqlim haqqında
AZƏRBAYCAN RESPUBLİKASININ QANUNU
Bu Qanun Azərbaycan Respublikası Konstitusiyasına, ölkənin qoşulduğu beynəlxalq müqavilələrə  uyğun olaraq, aşağı emissiyalı, dayanıqlı inkişafın təmin edilməsi istiqamətində atmosferdəki istixana effekti yaradan qaz emissiyalarının azaldılması, iqlim dəyişmələrinə uyğunlaşma kimi fəaliyyətlərin planlaşdırılması və icrası məsələlərini əhatə edən iqlim siyasətinin hüquqi, iqtisadi və təşkilati əsaslarını müəyyən edir.
1-ci fəsil
Ümumi müddəalar
Maddə 1. Əsas anlayışlar
1.1. Bu Qanunda istifadə olunan əsas anlayışlar aşağıdakı mənaları ifadə edir:
1.1.1.  ədalətli keçid - aşağı emissiyalı iqtisadiyyata keçid zamanı məşğulluğun qorunmasına, yeni iqtisadi imkanların yaradılmasına və həssas qruplar üçün sosial müdafiənin təmin edilməsinə yönəlmiş tədbirlər sistemi;
1.1.2. akkreditasiya olunmuş uyğunluğun qiymətləndirilməsi qurumu - monitorinq, hesabatlılıq və yoxlama sistemi çərçivəsində verifikasiya fəaliyyətini həyata keçirən və müvafiq qaydada akkreditasiya edilmiş hüquqi şəxs;
1.1.3. emissiya icazəsi (kvota) - emissiya ticarət sistemi (bundan sonra - ETS) çərçivəsində təsərrüfat subyektinə müvafiq növbəti fəaliyyət ili üçün emissiya etmək hüququ verən və uyğunluq öhdəliyinin icrasını nəzərdə tutan karbon dioksid ekvivalenti həcmdir;
1.1.4. emissiya ticarət sistemi - müvafiq sektor və ya fəaliyyət növləri üzrə müəyyən edilmiş ümumi emissiya həddi çərçivəsində ayrı-ayrı iştirakçılara emissiya kvotalarının təqdim edildiyi, iştirakçıların verifikasiya edilmiş emissiya hesabatı əsasında faktiki emissiya  bərabər miqdarda kvotanı təhvil vermək öhdəliyi daşıdığı və kvotaların ticarət oluna bildiyi iki pilləli bazar əsaslı mexanizm;
1.1.5. emissiyaların azaldılmasında əlavəlilik - karbon krediti mexanizmi tətbiq edilmədiyi halda layihənin həyata keçirilməyəcəyi və ya eyni həcmdə emissiya azaldılması və ya udulma nəticəsi verməyəcəyi hal;
1.1.6. hüquqi və ya fiziki şəxs - bu Qanunun məqsədləri üçün istixana effekti yaradan qaz emissiyalarına (bundan sonra - emissiyalar) səbəb olan və ya bu Qanunla nəzərdə tutulmuş mexanizmlərdə iştirak edən subyekt;
1.1.7. ikiqat sayım - eyni emissiya azaldılmasının və ya udulmanın birdən artıq subyekt və ya dövlət tərəfindən təkrar hesablanması, iddia edilməsi və ya istifadə olunması;
1.1.8. iqlim dəyişmələri - uzun zaman kəsiyində (bir neçə onillik) müşahidə olunan təbii iqlim dəyişkənliyinə (günəş aktivliyi və s.) əlavə kimi, qlobal atmosferin tərkibində insan fəaliyyəti ilə birbaşa və ya dolayı yolla əlaqələndirilən dəyişikliklərlə bağlı hava temperaturunun qeyd olunan zaman kəsiyi üçün orta qiymətində meydana gələn dəyişmələr;
1.1.9. iqlim dəyişmələrinin təsirlərinin azaldılması (mitiqasiya) – atmosferə emissiyaların azaldılması, oradan istixana effekti yaradan qazların tutulması və udulmaların artırılması yolu ilə iqlim dəyişmələrinin məhdudlaşdırılmasına yönəlmiş tədbirlər;
1.1.10. iqlim dəyişmələrinə adaptasiya (uyğunlaşma) - iqlim dəyişmələrinin mövcud və ya gözlənilən mənfi təsirlərinə uyğunlaşma yolu ilə mümkün itki və zərərin azaldılmasına, habelə meydana çıxa bilən imkanlardan istifadə edilməsinə yönəlmiş tədbirlər;
1.1.11. istixana effekti - atmosfer havasında mövcud olan istixana effekti yaradan qazların Yer səthindən yayılan infraqırmızı şüalanmanı udaraq yenidən şüalandırması nəticəsində Yer səthinin və atmosfer havasının aşağı qatlarının istiləşməsinə səbəb olan təbii proses;
1.1.12. istixana effekti yaradan qazlar - infraqırmızı şüalanmanı udaraq əks etdirmək qabiliyyətinə malik olan bununla atmosfer havasında istixana effektinə səbəb olan qaz halında antropogen mənşəli maddələr: karbon qazı (CO₂), metan (CH₄), azot oksidi (N₂O), hidroflüorokarbonlar (HFK), perflüorokarbonlar (PFK), kükürd heksaflorid (SF₆) və azot triflorid (NF₃);
1.1.13. istixana effekti yaradan qaz emissiyaları - müəyyən edilmiş ərazi və zaman dövrü ərzində istixana effekti yaradan qazların atmosfer havasına buraxılması;
1.1.14. istixana effekti yaradan qazların tutulması - istixana effekti yaradan qazların emissiya mənbəyində atmosfer havasına buraxılmadan və ya atmosfer havasından birbaşa ayrılaraq toplanması və təkrar atmosferə sızması istisna olunmaqla uzunmüddətli saxlanılması;
1.1.15. istixana effekti yaradan qazların udulması - təbii və ya antropogen proseslər, fəaliyyətlər və ya mexanizmlər vasitəsilə istixana effekti yaradan qazların atmosfer havasından kənarlaşdırılması;
1.1.16. karbon bazarı - bu Qanuna uyğun olaraq karbon vahidlərinin buraxılması, əldə edilməsi, köçürülməsi, istifadəsi və ləğvi ilə bağlı münasibətlərin tənzimləndiyi sistem;
1.1.17. karbon dioksid ekvivalenti (CO₂e) - istixana effekti yaradan qazların müvafiq qlobal istiləşmə potensialı əmsalları əsasında karbon dioksid (karbon qazı)  ekvivalentində ifadə olunan miqdarı;
1.1.18. karbon büdcəsi – Paris Sazişinin temperatur hədəfinə nail olmaq üçün  karbon dioksid ekvivalenti ilə ifadə olunan emissiyaların  maksimum  həcmi;
1.1.19. karbon izi - malın, xidmətin və ya fəaliyyətin həyat dövrü və ya dəyər zənciri üzrə birbaşa və dolayı yolla yaranan emissiyalarının karbon dioksid ekvivalenti ilə ifadə olunan ümumi həcmi;
1.1.20. karbon krediti - Monitorinq, Hesabatlılıq və Yoxlama sistemi çərçivəsində hesablanmış, akkreditasiya olunmuş müstəqil qurum tərəfindən verifikasiya edilmiş və rəsmi qaydada təsdiqlənmiş, istixana effekti yaradan qaz emissiyasının azaldılmasını, tutulmasını və ya udulmanı ifadə edən bir ton karbon dioksid ekvivalenti vahidi;
1.1.21. karbon layihəsi - emissiyaların azaldılması, yəni istixana effekti yaradan qazların tutulması və ya udulmaların artırılması nəticəsində karbon kreditlərinin buraxılmasına əsas verən və bu Qanunun tələblərinə uyğun olaraq qeydiyyata alınmış fəaliyyət; 
1.1.22. karbon layihəsinin icraçısı - karbon layihəsini həyata keçirən və bu Qanunla müəyyən edilmiş hüquq və vəzifələrə malik olan hüquqi və ya fiziki şəxs;
1.1.23. karbon layihəsinin nəticəsinin təsdiqlənməsi – Monitorinq-ölçmə, Hesabatlılıq və Yoxlama sistemi çərçivəsində müəyyən edilmiş metodologiyalar əsasında karbon layihəsi nəticəsində əldə edilmiş emissiya azaldılmasının və ya udulmanın akkreditasiya olunmuş müstəqil qurum tərəfindən verifikasiya edilməsi və müvafiq qaydada təsdiq olunması prosesi;
1.1.24. karbon neytrallığı - müəyyən təsərrüfat subyekti və ya fəaliyyət üzrə emissiyaların azaldılması və qalan emissiyaların udulma və ya müvafiq karbon vahidləri vasitəsilə balanslaşdırılması yolu ilə xalis emissiyaların sıfıra bərabərləşdirilməsi;
1.1.25. karbon qiymətqoyması - emissiyalara iqtisadi dəyərin tətbiqi yolu ilə onların azaldılmasına yönəlmiş bazar və fiskal mexanizmlər, o cümlədən emissiya ticarət sistemi və karbon vergisi, karbon krediti, qazıntı mənşəli yanacaq vergisi və s.;
1.1.26. karbon vahidi - emissiya etmək hüququnu təsdiq edən və ya monitorinq, hesabatlılıq və yoxlama sistemi çərçivəsində təsdiqlənmiş emissiya azaldılmasını və ya udulmanı ifadə edən uçot vahidi;
1.1.27. karbon vahidinin yaradılması - verifikasiya edilmiş emissiya azaldılmasına və ya udulmaya bərabər miqdarda karbon vahidi kimi Milli karbon reyestrində qeydiyyata alınması;
1.1.28. karbon vahidlərinin dövriyyəsi - karbon vahidlərinin buraxılması, əldə edilməsi, köçürülməsi, istifadəsi və ləğvi üzrə əməliyyatların Milli karbon reyestri vasitəsilə həyata keçirilməsi prosesi;
1.1.29. karbon vahidləri dövriyyəsinin iştirakçısı - Milli karbon reyestrində açılmış hesabı olan və bu Qanuna uyğun olaraq karbon vahidləri üzrə əməliyyatlar həyata keçirmək hüququna malik hüquqi və ya fiziki şəxs;
1.1.30. karbon vahidlərinin ləğvi - karbon vahidlərinin Milli karbon reyestrində dövriyyədən çıxarılması və sonrakı istifadəsinin istisna edilməsi;
1.1.31. karbon vahidlərinin sahibi - Milli karbon reyestrində karbon vahidi üzərində mülkiyyət və sərəncam hüququ qeydə alınmış hüquqi və ya fiziki şəxs;
1.1.32. karbon vergisi - emissiya həcmi və ya yanacağın karbon tərkibi əsasında hesablanan və dövlət büdcəsinə ödənilən vergi;
1.1.33. istixana effekti yaradan qazların milli inventarlaşdırılması - ölkə üzrə antropogen emissiyaların mənbələr üzrə və udulmaların kateqoriyalar üzrə illik hesablanmasını, keyfiyyət təminatı və keyfiyyətə nəzarət prosedurlarının həyata keçirilməsini, məlumatların arxivləşdirilməsini və beynəlxalq öhdəliklərin icrası məqsədilə hesabatların hazırlanmasını və təqdim edilməsini əhatə edən sistemli proses;
1.1.34. milli karbon reyestri - karbon vahidlərinin buraxılması, mülkiyyət və sərəncam hüquqlarının, köçürülməsinin, istifadəsinin və ləğvinin uçotunun aparıldığı informasiya sistemi;
1.1.35. Milli səlahiyyətli orqan - Birləşmiş Millətlər Təşkilatının İqlim Dəyişmələri üzrə Çərçivə Konvensiyası (gələcəkdə, Konvensiya), Paris Sazişi və onun Tərəflər toplantısının müvafiq qərarları çərçivəsində Azərbaycan Respublikasının beynəlxalq öhdəliklərinin icrasına cavabdeh olan və bu Qanunla müəyyən edilmiş səlahiyyətləri həyata keçirən mərkəzi icra hakimiyyəti orqanı [Ekologiya və Təbii Sərvətlər Nazirliyi];
1.1.36. Milli Səviyyədə Müəyyən Edilmiş Töhfələr (NDC) - Paris Sazişi çərçivəsində Azərbaycan Respublikasının emissiyaların azaldılması və zərurət olduqda iqlim dəyişmələrinə adaptasiya üzrə məqsədlərini və tədbirlərini ehtiva edən BMT-nin İqlim Dəyişmələri üzrə Çərçivə Konvensiyasının Katibliyinə təqdim edilən rəsmi sənəd;
1.1.37. Monitorinq (ölçmə), Hesabatlılıq və Yoxlama - emissiyaların və udulmaların müəyyən edilmiş metodologiyalar əsasında ölçülməsi və ya hesablanması, hesabatların təqdim edilməsi və akkreditasiya olunmuş müstəqil qurum tərəfindən yoxlanılması proseslərindən ibarət sistem;
1.1.38. Operator - Milli karbon reyestrinin idarə olunmasını və karbon vahidləri üzrə əməliyyatların uçotunun aparılmasını həyata keçirən, müvafiq icra hakimiyyəti orqanının müəyyən etdiyi orqan (qurum) [Ekologiya və Təbii Sərvətlər Nazirliyi yanında Milli Hidrometeorologiya Xidməti];
1.1.39. sızma - emissiyaların azaldılması tədbiri və ya karbon layihəsi nəticəsində həmin fəaliyyətin sistemdən kənar ərazi, sektor və ya subyektə köçürülməsi səbəbilə ümumi emissiyaların azalmaması;
1.1.40. Uzunmüddətli Aşağı Emissiyalı İnkişaf Strategiyası (LTS) - uzunmüddətli dövr üçün hər hansı ölkənin istixana effekti yaradan qaz emissiyalarının azaldılmasına yönəlmiş əsas hədəflərini və inkişaf trayektoriyasını müəyyən edən və Konvensiya katibliyinə  təqdim edilən milli strateji sənəd;
1.1.41. xalis sıfır emissiya - ölkə üzrə antropogen mənşəli istixana effekti yaradan emissiyaların azaldılmasının elə bir səviyyəsidir ki, yerdə qalan emissiyalar udulma ilə balanslaşdırıldıqdan sonra yekun emissiya həcmi sıfıra bərabər olsun;
1.2. Bu Qanunda istifadə olunan digər anlayışlar Azərbaycan Respublikasının digər normativ hüquqi aktları ilə müəyyən edilmiş mənaları ifadə edir.
Maddə 2. İqlim sahəsində qanunvericilik
2.1. İqlim sahəsində Azərbaycan Respublikasının qanunvericiliyi Azərbaycan Respublikasının Konstitusiyasından, Azərbaycan Respublikasının tərəfdar çıxdığı beynəlxalq müqavilə və müqavilə tərəflərinin ümumi qərarlarından, bu Qanundan və iqlim sahəsində münasibətləri tənzimləyən digər normativ hüquqi aktlardan ibarətdir.
2.2. Ələt azad iqtisadi zonasında iqlim sahəsində münasibətlər “Ələt azad iqtisadi zonası haqqında” Azərbaycan Respublikasının Qanununa uyğun olaraq tənzimlənir.
Maddə 3. Qanunun tənzimləmə predmeti
3.1. Bu Qanun aşağıdakı sahələrdə yaranan münasibətləri tənzimləyir:
3.1.1. dövlətin iqlim siyasətinin formalaşdırılması və həyata keçirilməsi;
3.1.2. emissiyaların azaldılması və iqlim dəyişmələrinə adaptasiya tədbirlərinin təşkili;
3.1.3. karbon qiymətqoyması mexanizmlərinin, o cümlədən Emissiya Ticarət Sistemi (ETS) və (və ya) karbon vergisi tətbiqi;
3.1.4. emissiya kvotalarının buraxılması, bölgüsü, istifadəsi və təhvil verilməsi;
3.1.5. karbon vahidlərinin və karbon layihələrinin qeydiyyatı və dövriyyəsi;
3.1.6. milli karbon reyestrinin yaradılması və idarə olunması;
3.1.7. milli inventarlaşdırma və monitorinq, hesabatlılıq və yoxlama sisteminin təşkili;
3.1.8. iqlim siyasətinin həyata keçirilməsi məqsədilə məlumatların toplanması, mübadiləsi və idarə olunması.
3.2. ETS və (və ya) karbon vergisinin tətbiq ediləcəyi sektorlar, fəaliyyət növləri, hədlər, mərhələləşdirmə və istisnalar bu Qanuna uyğun olaraq müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən müəyyən edilir.
Maddə 4. Qanunun tətbiq dairəsi
4.1. Bu Qanun Azərbaycan Respublikasının ərazisində fəaliyyət göstərən dövlət qurumlarına, yerli icra hakimiyyəti orqanlarına, yerli özünüidarəetmə orqanlarına, dövlət və qeyri-dövlət hüquqi şəxslərə, habelə bu Qanunla nəzərdə tutulmuş hallarda fiziki şəxslərə şamil edilir.
4.2. Karbon qiymətqoyması mexanizmləri bu Qanuna uyğun olaraq, [Nazirlər Kabineti] tərəfindən müəyyən edilən sektor və fəaliyyət növləri üzrə bu orqanın müəyyən etdiyi illik səviyyədən artıq emissiyalara malik olan hüquqi və fiziki şəxslərə tətbiq edilir.
4.3. Dövlətin müdafiəsi, təhlükəsizliyi və fövqəladə hallar ilə bağlı fəaliyyət nəticəsində yaranan emissiyalara münasibətdə karbon qiymətqoyması mexanizmləri tətbiq edilmir.
4.4. Bu Qanunun məqsədləri üçün toplanan və emal edilən məlumatların məxfiliyi dövlət və kommersiya sirri haqqında qanunvericiliyin tələblərinə uyğun olaraq təmin edilir.
4.5. Azərbaycan Respublikasının ərazisində yerli və xarici investorlar tərəfindən həyata keçirilən investisiya fəaliyyəti bu Qanunun tələbləri nəzərə alınmaqla “İnvestisiya fəaliyyəti haqqında” Azərbaycan Respublikasının Qanununa uyğun olaraq tənzimlənir.
Maddə 5. Əsas prinsiplər
5.1. İqlim sahəsində fəaliyyətlər aşağıdakı prinsiplər əsasında həyata keçirilir:
5.1.1. dayanıqlı inkişaf prinsipi;
5.1.2. elmi əsaslandırma və məlumatların etibarlılığı prinsipi;
5.1.3. şəffaflıq və hesabatlılıq prinsipi;
5.1.4. qarşısının alınması və ehtiyatlılıq prinsipi;
5.1.5. çirkləndirici ödəyir prinsipi;
5.1.6. ədalətli keçid prinsipi;
5.1.7. ictimai iştirakçılıq və məlumatlara çıxış prinsipi;
5.1.8. iqtisadi səmərəlilik və bazar əsaslı mexanizmlərin tətbiqi prinsipi.
2-ci fəsil
İqlim fəaliyyəti sahəsində dövlət siyasəti və dövlət tənzimlənməsi
Maddə 6. İqlim fəaliyyəti sahəsində dövlət siyasətinin əsas istiqamətləri
6.1. İqlim fəaliyyəti sahəsində dövlət siyasətinin əsas istiqamətləri aşağıdakılardır:
6.1.1. iqlim siyasətinin formalaşdırılması və həyata keçirilməsi üçün institusional əsasların yaradılması və inkişaf etdirilməsi;
6.1.2. iqlim siyasətinin hazırlanması və həyata keçirilməsi üçün elmi, informasiya və texnoloji potensialın gücləndirilməsi;
6.1.3. emissiyaların azaldılması və iqlim dəyişmələrinə adaptasiya üzrə strateji sənədlərin hazırlanması və icrası;
6.1.4. karbon qiymətqoyması mexanizmlərinin mərhələli tətbiqi və inkişaf etdirilməsi;
6.1.5. iqtisadiyyatın aşağı emissiyalı və dayanıqlı inkişaf modelinə keçidinin təşviqi;
6.1.6. iqlim risklərinin dövlət və sektoral strateji planlaşdırma sənədlərinə inteqrasiyası;
6.1.7. istixana qazlarının milli inventarlaşdırılması və monitorinq, hesabatlılıq və yoxlama sisteminin davamlı təkmilləşdirilməsi;
6.1.8. iqlim maliyyəsinin, o cümlədən dövlət və özəl investisiyaların səfərbər edilməsi və səmərəli istifadəsinin təşviqi;
6.1.9. beynəlxalq iqlim öhdəliklərinin icrasının təmin edilməsi və beynəlxalq əməkdaşlığın genişləndirilməsi;
6.1.10. iqlim sahəsində ictimai iştirakçılığın və məlumatlara çıxışın təmin edilməsi.
Maddə 7. Dövlət tənzimlənməsi və nəzarət
7.1. İqlim sahəsində dövlət tənzimlənməsi aşağıdakı istiqamətlər üzrə həyata keçirilir:
7.1.1. emissiyaların azaldılması və adaptasiya siyasətinin koordinasiyası;
7.1.2. karbon qiymətqoyması mexanizmlərinin tətbiqinə nəzarət;
7.1.3. monitorinq, hesabatlılıq və yoxlama sisteminin tələblərinə riayət olunmasının təmin edilməsi;
7.1.4. karbon bazarında şəffaflığın və dürüstlüyün qorunması.
7.2. Müvafiq icra hakimiyyəti orqanının müəyyən etdiyi orqan (qurum) [Ekologiya və Təbii Sərvətlər Nazirliyi] ETS iştirakçıları və karbon layihəsi icraçıları tərəfindən bu Qanunun və ona uyğun qəbul edilmiş normativ hüquqi aktların tələblərinə riayət olunmasına nəzarəti həyata keçirir.
7.3. Bu Qanunun tələblərinin pozulması aşkar edildikdə, müvafiq icra hakimiyyəti orqanının müəyyən etdiyi orqan (qurum) [Ekologiya və Təbii Sərvətlər Nazirliyi] tərəfindən yazılı göstəriş verilir. Göstərişdə pozuntunun aradan qaldırılması üçün müddət müəyyən edilir və onun icrası məcburidir.
7.4. ETS üzrə uyğunluq öhdəliyinin yerinə yetirilməməsi, o cümlədən emissiya kvotalarının müəyyən edilmiş müddətdə təhvil verilməməsi hallarında məsuliyyət Azərbaycan Respublikasının qanunvericiliyinə uyğun olaraq müəyyən edilir.
7.5. Karbon bazarında manipulyasiya, ikiqat sayım, saxtakarlıq və ya digər qanunsuz əməliyyatların qarşısının alınması məqsədilə bazarın monitorinqi həyata keçirilir.
7.6. ETS və karbon qiymətqoyması mexanizmlərinin hazırlanması sektorlararası razılaşdırma və elmi əsaslandırma əsasında həyata keçirilir.
Maddə 8. Milli səlahiyyətli orqan
8.1. Milli səlahiyyətli orqanın səlahiyyətləri müvafiq icra hakimiyyəti orqanının müəyyən etdiyi orqan (qurum) [Ekologiya və Təbii Sərvətlər Nazirliyi] tərəfindən həyata keçirilir.
8.2. Milli səlahiyyətli orqan:
8.2.1. İqlim siyasətinin formalaşdırılmasını və həyata keçirilməsini təmin edir;
8.2.2. Milli Səviyyədə Müəyyən Edilmiş Töhfələr və Uzunmüddətli Aşağı Emissiyalı İnkişaf Strategiyasını hazırlayır və onların icrasını əlaqələndirir;
8.2.3. karbon büdcəsinin layihəsini hazırlayır və təsdiq üçün təqdim edir;
8.2.4. ETS və karbon vergisi üzrə normativ hüquqi aktların layihələrini hazırlayır;
8.2.5. Monitorinq, Hesabatlılıq və Yoxlama sisteminin metodoloji əsaslarını müəyyən edir;
8.2.6. milli inventarlaşdırmanı və beynəlxalq hesabatlılıq öhdəliklərinin icrasını təmin edir;
8.2.7. aidiyyəti dövlət qurumları ilə birlikdə karbon qiymətqoyması mexanizmlərinin tətbiqi üzrə sektorların siyahıları və parametrləri üzrə təkliflər hazırlayır;
8.2.8. iqlim sahəsində beynəlxalq əməkdaşlığı həyata keçirir.
Maddə 9. Operator
9.1. ETS və karbon vahidləri üzrə əməliyyatların uçotu, habelə Milli karbon reyestrinin idarə olunması operator tərəfindən həyata keçirilir.
9.2. Operator aşağıdakı funksiyaları həyata keçirir:
9.2.1. Milli karbon reyestrini yaradır və idarə edir;
9.2.2. emissiya kvotalarının və karbon vahidlərinin buraxılmasını, uçotunu, köçürülməsini və ləğvini təmin edir;
9.2.3. ETS iştirakçılarından təqdim edilən emissiya hesabatlarını qəbul edir və onların bu Qanuna uyğunluğunu texniki baxımdan yoxlayır;
9.2.4. təsdiqlənmiş emissiya həcmlərinə uyğun olaraq kvotaların təhvil verilməsi əməliyyatlarının uçotunu aparır;
9.2.5. karbon layihələrinin qeydiyyatını və təsdiqlənmiş azaldılmalar əsasında karbon kreditlərinin yaradılması üzrə texniki prosedurları həyata keçirir;
9.2.6. Milli karbon reyestrinin məlumatlarının bütövlüyünü, təhlükəsizliyini və arxivləşdirilməsini təmin edir.
9.3. Operator ETS siyasətinin formalaşdırılması, sektorların və emissiya hədlərinin müəyyən edilməsi, habelə inzibati tədbirlərin tətbiqi barədə qərarlar qəbul etmir.
Maddə 10. Sektor üzrə müvafiq dövlət orqanlarının (qurumlarının) vəzifələri
10.1. Sektor üzrə müvafiq dövlət orqanları (qurumları) öz səlahiyyətləri çərçivəsində:
10.1.1. sektor siyasətlərini emissiyaların azaldılması üzrə milli iqlim hədəflərinə və adaptasiya prioritetlərinə uyğunlaşdırır;
10.1.2. sektor üzrə emissiyalara dair məlumatların toplanmasını və müəyyən edilmiş qaydada təqdim edilməsini təmin edir;
10.1.3. ETS tətbiq edilən sektorlar üzrə iştirakçı subyektlərin müəyyən edilməsi məqsədilə zəruri məlumatları təqdim edir və onların dəqiqləşdirilməsində iştirak edir;
10.1.4. sektor üzrə iqlim risklərinin qiymətləndirilməsini həyata keçirir;
10.1.5. dövlət proqramları, sektoral inkişaf strategiyaları və investisiya planları hazırlanarkən iqlim təsirlərinin nəzərə alınmasını təmin edir;
10.1.6. karbon qiymətqoyması mexanizmlərinin tətbiqi ilə bağlı iqtisadi və sosial təsirlərə dair məlumatları təqdim edir.
Maddə 11. Yerli icra hakimiyyəti orqanlarının səlahiyyətləri
11.1. Yerli icra hakimiyyəti orqanları:
11.1.1. iqlim dəyişmələrinə adaptasiya tədbirlərini regional və ərazi inkişaf planlarına inteqrasiya edir;
11.1.2. regional səviyyədə iqlim risklərinin qiymətləndirilməsini təşkil edir;
11.1.3. emissiyaların azaldılması və uyğunlaşma tədbirləri üzrə dövlət proqramlarının icrasında iştirak edir;
11.1.4. öz səlahiyyətləri çərçivəsində ETS tətbiq edilən subyektlərə dair zəruri məlumatların təqdim edilməsində iştirak edir;
11.1.5. karbon layihələrinin həyata keçirilməsi üçün qanunvericiliyə uyğun təşkilati və məlumatlandırma dəstəyi göstərir;
11.1.6. qanunvericiliklə müəyyən edilmiş hallarda tələb olunan məlumatları operatora təqdim edir.
Maddə 12. Yerli özünüidarəetmə orqanlarının səlahiyyətləri
12.1. Yerli özünüidarəetmə orqanları:
12.1.1. öz ərazisində iqlim dəyişmələrinə adaptasiya tədbirlərini yerli proqram və planlara daxil edir;
12.1.2. öz səlahiyyətləri çərçivəsində emissiyaların azaldılmasına xidmət edən ekosistemlərin mühafizəsi və bərpasına dəstək verir;
12.1.3. yerli səviyyədə karbon layihələrinin təşviqinə və həyata keçirilməsinə dəstək verir;
12.1.4. əhali arasında iqlim dəyişmələri, emissiyaların azaldılması və adaptasiya tədbirləri barədə maarifləndirmə aparır;
12.1.5. qanunvericiliklə müəyyən edilmiş hallarda və qaydada emissiyalara dair məlumatların təqdim edilməsində iştirak edir;
12.1.6. karbon layihələrinin həyata keçirilməsi üçün bələdiyyə mülkiyyətində olan torpaq və digər daşınmaz əmlakın qanunvericiliyə uyğun olaraq ayrılmasına qərar verir.
Maddə 13. Hüquqi və fiziki şəxslərin hüquqları
13.1. Hüquqi və fiziki şəxslər iqlim fəaliyyətləri sahəsində aşağıdakı hüquqlara malikdirlər:
13.1.1. bu Qanuna və müəyyən edilmiş qaydalara uyğun olaraq ETS-də iştirak etmək;
13.1.2. karbon layihələri hazırlamaq və həyata keçirmək;
13.1.3. karbon vahidlərinin yaradılması və reyestrdə qeydiyyata alınması üçün müəyyən edilmiş qaydada operatora müraciət etmək;
13.1.4. milli karbon reyestrlərində və hökumətin dəstəyi ilə beynəlxalq karbon bazarlarına aid reyestrlərdə hesab açmaq və karbon vahidləri ilə əməliyyatlar aparmaq;
13.1.5. qanunvericiliklə müəyyən edilmiş qaydada karbon vahidlərini əldə etmək, özgəninkiləşdirmək və könüllü qaydada ləğv etmək;
13.1.6. uyğunluq öhdəliyini yerinə yetirdikdən sonra qalan karbon vahidlərini sərəncamında saxlamaq;
13.1.7. operatorun və ya digər səlahiyyətli orqanların qərarlarından qanunvericiliklə müəyyən edilmiş qaydada şikayət vermək.
Maddə 14. Hüquqi və fiziki şəxslərin vəzifələri
14.1. Hüquqi və fiziki şəxslər iqlim fəaliyyəti sahəsində aşağıdakı vəzifələri daşıyırlar:
14.1.1. qanunvericiliklə müəyyən edilmiş hallarda fəaliyyətləri nəticəsində yaranan emissiyaları müəyyən edilmiş metodologiyaya uyğun hesablamaq;
14.1.2. monitorinq, hesabatlılıq və yoxlama sisteminə uyğun olaraq emissiya hesabatlarını müəyyən edilmiş qaydada təqdim etmək;
14.1.3. ETS tətbiq edilən hallarda verifikasiya edilmiş emissiya həcmlərinə uyğun kvotaları müəyyən edilmiş müddətdə təhvil vermək;
14.1.4. təqdim etdikləri məlumatların düzgünlüyünü və tamlığını təmin etmək;
14.1.5. operator və digər səlahiyyətli orqanlar tərəfindən qanunvericiliyə uyğun aparılan yoxlamalar üçün zəruri şərait yaratmaq;
14.1.6. qanunvericiliyin tələblərinə riayət etmək.

4-cü fəsil
Milli hədəflər, karbon büdcələri və planlaşdırma
Maddə 15. Milli Səviyyədə Müəyyən Edilmiş Töhfələr və Uzunmüddətli Aşağı Emissiyalı İnkişaf Strategiyası
15.1. Milli Səviyyədə Müəyyən Edilmiş Töhfələr və Uzunmüddətli Aşağı Emissiyalı İnkişaf Strategiyası iqlim siyasətinin əsas planlaşdırma sənədləridir və dövlət qurumları tərəfindən qəbul edilən dövlət proqramları, sektoral inkişaf strategiyaları, investisiya planları həmin sənədlərdə müəyyən edilmiş hədəflərə uyğun hazırlanır.
15.2. Dövlət qurumları öz səlahiyyətləri çərçivəsində Milli Səviyyədə Müəyyən Edilmiş Töhfələr və Uzunmüddətli Aşağı Emissiyalı İnkişaf Strategiyasında nəzərdə tutulmuş tədbirlərin icrasını təmin edir.
15.3. Dövlət qurumları həmin sənədlər üzrə icra vəziyyəti barədə müəyyən edilmiş qaydada illik məlumatı Milli səlahiyyətli orqana təqdim edir.
Maddə 16. Karbon büdcəsi
16.1. Ölkə üzrə emissiyaların azaldılması üzrə milli hədəfə nail olunması məqsədilə beşillik karbon büdcəsi müəyyən edilir.
16.2. Karbon büdcəsi müvafiq beşillik dövr ərzində ölkə üzrə buraxıla bilən emissiyaların karbon dioksid ekvivalenti ilə ifadə olunan ümumi yuxarı həddidir.
16.3. Karbon büdcəsi Milli Səviyyədə Müəyyən Edilmiş Töhfələr və Uzunmüddətli Aşağı Emissiyalı İnkişaf Strategiyasında müəyyən edilmiş orta və uzunmüddətli emissiyaların azaldılması hədəflərinə uyğunlaşdırılır.
16.4. Karbon büdcəsinin layihəsi Milli səlahiyyətli orqan tərəfindən milli inventarlaşdırma məlumatları, habelə sektorlararası razılaşdırma və elmi əsaslandırma əsasında hazırlanır və qanunvericiliklə müəyyən edilmiş qaydada təsdiq üçün təqdim edilir.
16.5. Karbon büdcəsinin icrası ETS, karbon vergisi və digər iqtisadi və inzibati alətlər vasitəsilə təmin edilir.
16.6. Karbon büdcəsinin icrası milli inventarlaşdırma məlumatları əsasında Milli səlahiyyətli orqan tərəfindən illik əsasda qiymətləndirilir və nəticələri barədə ümumiləşdirilmiş hesabat hazırlanır.
16.7. Karbon büdcəsində müəyyən edilmiş ümumi emissiya yuxarı həddinin aşılması riski yarandıqda Milli səlahiyyətli orqan emissiyaların azaldılması məqsədilə müvafiq iqtisadi, fiskal və inzibati tədbirlər üzrə təkliflər hazırlayır. Bu çərçivədə ETS-in tətbiq edildiyi sektorlar üzrə kvota həcmlərinin və digər tənzimləyici parametrlərin yenidən nəzərdən keçirilməsi, habelə karbon vergisi tətbiq olunan sektorlar üzrə müvafiq fiskal mexanizmlərin müvafiq vergi orqanı ilə razılaşdırılmaqla təkmilləşdirilməsi barədə təkliflər hazırlanaraq təqdim edilir.
16.8. Karbon büdcəsinin icrası üzrə məcburi uyğunluq mexanizmi ETS-in və ya karbon vergisinin konkret sektorlar və fəaliyyət növləri üzrə tətbiqi barədə qərar qəbul edildiyi hallarda və yalnız həmin sektorlar üzrə həyata keçirilir.
16.9. Karbon büdcəsi müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən təsdiq edilir.
5-ci fəsil
Karbon qiymətqoyması
Maddə 17. Karbon qiymətqoymasının hüquqi çərçivəsi
17.1. Karbon qiymətqoyması emissiyaların azaldılması məqsədilə iqtisadi stimulların yaradılması və emissiyalara iqtisadi dəyərin tətbiqi yolu ilə həyata keçirilir.
17.2. Bu Qanun çərçivəsində karbon qiymətqoyması ETS və karbon vergisi vasitəsilə həyata keçirilir.
17.3. Eyni emissiya həcmi üzrə ETS və karbon vergisi çərçivəsində paralel öhdəlik tətbiq edilmir.
17.4. ETS çərçivəsində kvotaların hərracından və karbon vergisindən əldə olunan vəsaitlər emissiyaların azaldılması, iqlim dəyişmələrinə adaptasiya və ədalətli keçid tədbirlərinin maliyyələşdirilməsinə yönəldilə bilər.
17.5. Bu Qanunla nəzərdə tutulmuş karbon qiymətqoyması mexanizmləri yalnız antropogen emissiyalara tətbiq edilir.
Maddə 18. ETS-in struktur elementləri və tətbiqi çərçivəsi
18.1. ETS emissiyaların azaldılması məqsədilə kvota əsaslı bazar mexanizmi kimi tətbiq edilir.
18.2. ETS aşağıdakı əsas elementlər əsasında qurulur:
18.2.1. tətbiq olunan sektorlar üzrə ümumi emissiya həddinin müəyyən edilməsi;
18.2.2. kvotaların ilkin bölgüsü;
18.2.3. iştirakçıların monitorinq, hesabatlılıq və yoxlama tələblərinə əməl etməsi;
18.2.4. uyğunluq öhdəliyi;
18.2.5. kvotaların Milli karbon reyestrində uçotu və dövriyyəsi;
18.2.6. bazar nəzarəti və məsuliyyət tədbirləri.
18.3. ETS üzrə ümumi emissiya həddi karbon büdcəsi çərçivəsində tətbiq edilən dövr üçün müəyyən edilir.
18.4. Kvotaların ilkin bölgüsü auksion, pulsuz bölgü və ya qarışıq üsulla həyata keçirilə bilər.
18.5. Pulsuz kvota yalnız aşağıdakı hallarda tətbiq edilə bilər:
18.5.1. rəqabət qabiliyyətinə mənfi təsir riski mövcud olduqda;
18.5.2. karbon sızıntısı riski əsaslandırıldıqda;
18.5.3. sosial-iqtisadi keçid zərurəti olduqda.
18.6. ETS-in tətbiqi zamanı aşağıdakılar müəyyən edilir:
18.6.1. kvotaların ilkin bölgüsü prinsipləri;
18.6.2. pulsuz kvota meyarları;
18.6.3. kvotaların hərrac mexanizmi;
18.6.4. uyğunluq müddətləri və kvotaların təhvil qaydası;
18.6.5. karbon sızıntısı riskinin azaldılması tədbirləri;
18.6.6. iştirakçı meyarları və daxilolma hədləri.
18.7. ETS iştirakçıları:
18.7.1. monitorinq planı hazırlayır;
18.7.2. faktiki emissiyalarını müəyyən edilmiş metodologiya əsasında hesablayır;
18.7.3. illik emissiya hesabatını təqdim edir;
18.7.4. hesabatın akkreditasiya olunmuş uyğunluğu qiymətləndirən qurum tərəfindən verifikasiya edilməsini təmin edir.
18.8. Uyğunluq öhdəliyi ondan ibarətdir ki, iştirakçı uyğunluq dövrünün sonunda verifikasiya edilmiş faktiki emissiyalarına bərabər miqdarda kvotanı Milli karbon reyestrində təhvil verir. Təhvil verilmiş kvotalar istifadə edilmiş hesab olunur və yenidən dövriyyəyə buraxılmır.
18.9. ETS çərçivəsində ticarət yalnız Milli karbon reyestrində açılmış hesablar arasında həyata keçirilir. Reyestrdən kənar əməliyyatlar hüquqi nəticə doğurmur.
18.10. ETS-in tətbiqi və icrası qaydaları müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən müəyyən edilir.
Maddə 19. ETS üzrə uyğunluq mexanizmi
19.1. ETS iştirakçısı hesabat ili üzrə faktiki emissiyalarına uyğun verifikasiya edilmiş emissiyaları barədə hesabatı (emissiya hesabatı) müəyyən edilmiş tarixədək Operatora təqdim edir və bunun əsasında onun faktiki emissiya həcminin hesabat ilinin əvvəlində əldə etdiyi emissiya icazəsinə uyğunluğunu müəyyən edir. 
19.2. Emissiya kvotalarının müəyyən edilmiş müddətdə təhvil verilməməsi halında təhvil verilməmiş hər ton karbon dioksid ekvivalentinə görə miqdarı müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən müəyyən edilən cərimə tətbiq edilir. 
19.3. Təkrar və ya ciddi pozuntu hallarında ETS iştirakçısının Milli karbon reyestrində əməliyyat aparmaq hüququ qanunvericiliklə müəyyən edilmiş qaydada müvəqqəti məhdudlaşdırıla və ya dayandırıla bilər.
19.4. Bu maddədə nəzərdə tutulmuş uyğunluq mexanizminin tətbiqi bu Qanunun 18.10-cu maddəsində nəzərdə tutulmuş qaydalar əsasında həyata keçirilir.
Maddə 20. Karbon bazarının monitorinqi
20.1. Karbon bazarının şəffaflığının, dürüstlüyünün və sabitliyinin təmin edilməsi məqsədilə karbon vahidlərinin buraxılması, köçürülməsi, istifadəsi və ləğvi üzrə əməliyyatlar üzərində monitorinq həyata keçirilir.
20.2. Karbon bazarının monitorinqi Milli səlahiyyətli orqan tərəfindən həyata keçirilir və Milli karbon reyestrində aparılan əməliyyatların təhlilini, bazar davranışlarının qiymətləndirilməsini, qanunvericiliyin tələblərinə riayət olunmasına nəzarəti və bazar risklərinin müəyyən edilməsini əhatə edir.
20.3. Karbon bazarında maliyyə alətlərinə xas risklərin və ya sistem xarakterli pozuntuların yaranması hallarında monitorinq Milli səlahiyyətli orqan tərəfindən aidiyyəti dövlət qurumları, o cümlədən maliyyə bazarlarına nəzarəti həyata keçirən dövlət qurumu ilə qarşılıqlı əlaqədə təmin edilir.
20.4. Karbon bazarının monitorinqinin həyata keçirilməsi qaydası müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən müəyyən edilir.
20.5. Karbon bazarının monitorinqinin nəticəsində aşkar edilmiş pozuntular üzrə qanunvericiliklə müəyyən edilmiş tədbirlər görülür.
Maddə 21. Karbon vergisinin hüquqi çərçivəsi və tətbiqi
21.1. Karbon vergisi emissiyalara iqtisadi dəyərin tətbiqi yolu ilə emissiyaların azaldılmasını stimullaşdırmaq məqsədilə tətbiq olunur.
21.2. Karbon vergisi birbaşa emissiya həcminə, yanacağın karbon tərkibinə və ya məhsul vahidi üzrə emissiya intensivliyinə əsaslana bilər.
21.3. Karbon vergisinin tətbiqi, hesablanma qaydası, vergi dərəcəsi, güzəştlər, istisnalar və inzibatçılıq mexanizmi Azərbaycan Respublikasının vergi qanunvericiliyi ilə müəyyən edilir.
21.4. Karbon vergisinin inzibatçılığı, hesablanması, yığılması və dövlət büdcəsinə köçürülməsi vergi sahəsində səlahiyyətli dövlət qurumu tərəfindən həyata keçirilir.
21.5. Karbon vergisinin tətbiqi zamanı emissiya həcmlərinin müəyyən edilməsi monitorinq, hesabatlılıq və yoxlama sistemi ilə uzlaşdırılır.
6-cı fəsil
Milli karbon reyestri, karbon vahidləri və karbon layihələri
Maddə 22. Milli karbon reyestrinin hüquqi statusu və funksiyaları
22.1. Milli karbon reyestri karbon vahidlərinin buraxılması, mülkiyyət və sərəncam hüquqlarının, köçürülməsinin, istifadəsinin və ləğvinin uçotunu təmin edən dövlət informasiya sistemidir və “Rəqəmsal ekologiya” informasiya sisteminin (bundan sonra - REİS) iqlim məlumat alt-sistemi çərçivəsində fəaliyyət göstərir.
22.2. Milli karbon reyestri aşağıdakı funksiyaları həyata keçirir:
22.2.1. emissiya icazələri və karbon vahidlərinin yaradılması və uçotu;
22.2.2. karbon vahidlərinin köçürülməsi, təhvil verilməsi və ləğvi;
22.2.3. karbon layihələrinin qeydiyyatı və layihə nəticələrinin uçotu;
22.2.4. ikiqat sayım hallarının qarşısının alınması;
22.2.5. əməliyyatların arxivləşdirilməsi və əməliyyatların tarixçəsinin saxlanılması.
22.3. Milli karbon reyestrində hesablar ETS iştirakçıları və karbon vahidləri ilə əməliyyat aparmaq hüququ olan digər subyektlər üçün açılır.
22.4. Milli karbon reyestrinin idarə edilməsi və karbon vahidləri üzrə əməliyyatların texniki icrası bu Qanuna uyğun olaraq operator tərəfindən həyata keçirilir.
22.5. Karbon kreditlərinin yaradılması üçün əsas kimi yalnız monitorinq, hesabatlılıq və yoxlama sistemi çərçivəsində ölçülmüş, hesabatlaşdırılmış və akkreditasiya olunmuş müstəqil qurum tərəfindən verifikasiya edilmiş antropogen mənşəli emissiya azaldılmaları və ya udulmalar qəbul edilir.
22.6. Milli karbon reyestrinin fəaliyyət qaydası, hesabların açılması və bağlanması əsasları, əməliyyat prosedurları, məlumatların qorunması və informasiya təhlükəsizliyi tələbləri müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən müəyyən edilir.
Maddə 23. Karbon layihələrinin qeydiyyatı və uyğunluq tələbləri
23.1. Karbon layihəsi kimi qeydiyyat yalnız aşağıdakı tələblər yerinə yetirildikdə mümkündür:
23.1.1. əlavə azaldılma prinsipi;
23.1.2. ölçülə bilənlik;
23.1.3. yoxlanıla bilənlik;
23.1.4. ikiqat sayımın istisna edilməsi;
23.1.5. sızma risklərinin idarə edilməsi;
23.1.6. sosial və ekoloji təminatların mövcudluğu.
23.2. Əlavə azaldılma prinsipi o halda mövcud hesab olunur ki, karbon kreditlərinin əldə olunması stimulu olmadan layihənin həyata keçirilməsi iqtisadi, texnoloji və ya hüquqi baxımdan əsaslandırılmır və ya eyni həcmdə emissiya azaldılması və ya udulma təmin edilmir.
23.3. Udulma layihələri üzrə daimi nəticə və geri dönmə riskləri qiymətləndirilməli və bu risklərin idarə olunması üçün təminat mexanizmləri nəzərdə tutulmalıdır.
23.4. Karbon layihəsi üzrə monitorinq, hesabatlılıq və yoxlama planı Milli səlahiyyətli orqan tərəfindən müəyyən edilmiş tələblərə uyğun olmalı və layihə qeydiyyatı zamanı operator tərəfindən texniki uyğunluğu yoxlanılmalıdır.
23.5. Karbon layihələrinin qeydiyyatı, dəyişdirilməsi, dayandırılması və ləğvi bu Qanuna uyğun olaraq müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən müəyyən edilmiş qaydada həyata keçirilir.
Maddə 24. Karbon kreditlərinin buraxılması
24.1. Karbon kreditinin buraxılması aşağıdakı ardıcıllıqla həyata keçirilir:
24.1.1. karbon layihəsinin qeydiyyatı;
24.1.2. monitorinq dövrü üzrə emissiya azaldılmasının və ya udulmanın müəyyən edilmiş metodologiya əsasında hesablanması;
24.1.3. akkreditasiya olunmuş uyğunluğu qiymətləndirən qurum tərəfindən verifikasiya edilməsi;
24.1.4. verifikasiya nəticələrinin Milli səlahiyyətli orqan tərəfindən təsdiq edilməsi;
24.1.5. operator tərəfindən Milli karbon reyestrində müvafiq sayda karbon vahidinin yaradılması.
24.2. Karbon kreditlərinin buraxılması Milli səlahiyyətli orqanın müəyyən etdiyi tələblər və prosedurlar əsasında həyata keçirilir.
24.3. Karbon kreditlərinin buraxılması prosesində maraqlar toqquşmasına yol verilmir. Verifikasiya aparan qurumla layihə icraçısı və ya kredit buraxılması prosesində iştirak edən digər subyektlər arasında birbaşa və ya dolayı maliyyə və ya idarəetmə əlaqəsi olduqda belə fəaliyyət qadağandır. 
7-ci fəsil
Monitorinq, hesabatlılıq və yoxlama sistemi və milli inventarlaşdırma
Maddə 25. Monitorinq, hesabatlılıq və yoxlama sisteminin hüquqi əsasları
25.1. Monitorinq, hesabatlılıq və yoxlama sistemi emissiyaların və udulmaların ölçülməsi və ya hesablanması, hesabatların hazırlanması, müstəqil verifikasiya edilməsi, keyfiyyət təminatı və keyfiyyətə nəzarətin həyata keçirilməsi məqsədilə tətbiq edilir.
25.2. Monitorinq, hesabatlılıq və yoxlama tələbləri müəssisə, sektor və milli səviyyələrdə tətbiq olunur.
25.3. Milli səviyyədə monitorinq, hesabatlılıq və yoxlama sistemi milli inventarlaşdırmanın hazırlanmasına, keyfiyyət təminatı və nəzarət prosedurlarının həyata keçirilməsinə və beynəlxalq hesabatlılıq öhdəliklərinin yerinə yetirilməsinə xidmət edir.
25.4. Müəssisə və sektor səviyyəsində monitorinq, hesabatlılıq və yoxlama ETS və karbon vergisi üzrə öhdəliklərin müəyyən edilməsinin əsasını təşkil edir.
25.5. Monitorinq, hesabatlılıq və yoxlama sisteminin metodologiyası, sektorlar üzrə hesablanma qaydaları, qeyri-müəyyənliyin qiymətləndirilməsi, verifikasiya tələbləri və hesabat formatları Milli səlahiyyətli orqan tərəfindən müəyyən edilir.
Maddə 26. Monitorinq planı və emissiyanın müəyyən edilməsi
26.1. Bu Qanuna uyğun olaraq emissiya hesabatı təqdim etmək öhdəliyi olan subyekt emissiya mənbələrini müəyyən edir və monitorinq planını Milli səlahiyyətli orqanın müəyyən etdiyi qaydada operatora təqdim edir. Monitorinq planı Milli səlahiyyətli orqan tərəfindən təsdiq edilmədikdə emissiya hesabatı qəbul edilmir.
26.2. Emissiyanın müəyyən edilməsi birbaşa ölçmə, kütlə balansı, yanacaq əsaslı hesablanma, proses əsaslı hesablanma və digər elmi əsaslandırılmış metodlarla aparılır. Seçilmiş metod məlumatın etibarlılığı, dəqiqliyi və yoxlanıla bilmə tələblərinə uyğun olmalıdır.
26.3. Emissiya faktorları standart (default), milli və ya müəssisəyə xas faktorlar əsasında tətbiq edilə bilər.
26.4. Milli emissiya faktorlarının hazırlanması, elmi əsaslandırılması, təsdiqi və dövri yenilənməsi Milli səlahiyyətli orqan tərəfindən həyata keçirilir.
26.5. Monitorinq planına edilən dəyişikliklər Milli səlahiyyətli orqan tərəfindən təsdiq edilməlidir.
Maddə 27. Emissiya hesabatlarının təqdim edilməsi
27.1. Emissiya hesabatı monitorinq dövrü üzrə fəaliyyət məlumatlarını, tətbiq edilmiş metodologiyanı, istifadə edilmiş emissiya faktorlarını, hesablamaları, qeyri-müəyyənliyin qiymətləndirilməsini və keyfiyyət təminatı tədbirlərini ehtiva etməlidir.
27.2. Emissiya hesabatları Milli səlahiyyətli orqanın müəyyən etdiyi qaydada müvafiq elektron informasiya sistemi vasitəsilə operatora təqdim edilir.
27.3. Təqdim edilmiş emissiya hesabatlarına edilən dəyişikliklər Milli karbon reyestrində və ya müvafiq elektron informasiya sistemində qeydiyyata alınmalı və dəyişikliklərin səbəbləri əsaslandırılmalıdır.
27.4. Emissiya hesabatlarının saxlanılması, arxivləşdirilməsi və məlumatların qorunması monitorinq, hesabatlılıq və yoxlama sisteminin tələblərinə uyğun olaraq həyata keçirilir.
Maddə 28. Verifikasiya və akkreditasiya
28.1. Emissiya hesabatı müstəqil və akkreditə olunmuş verifikator tərəfindən yoxlanılır. Verifikatorun müsbət yoxlama rəyi olmadan ETS çərçivəsində uyğunluq öhdəliyi üzrə hesablaşma aparılmır, karbon kreditləri buraxılmır və bu Qanunla nəzərdə tutulmuş digər bazar mexanizmləri üzrə əməliyyatlar həyata keçirilmir.
28.2. Verifikatorların akkreditasiyası “Uyğunluğun qiymətləndirilməsi sahəsində akkreditasiya haqqında” Azərbaycan Respublikasının Qanununa uyğun olaraq milli akkreditasiya qurumu tərəfindən həyata keçirilir.
28.3. Verifikasiya prosesi risk əsaslı yanaşma əsasında aparılır və sənəd yoxlamasını, zərurət olduqda yerində baxışı, məlumatların izlənəbilənliyini və dəyişiklik tarixçəsinin qiymətləndirilməsini əhatə edir.
28.4. Verifikator öz fəaliyyətində müstəqillik, qərəzsizlik və peşəkar səriştəlilik prinsiplərinə əməl etməlidir. Verifikator ilə yoxlanılan subyekt arasında birbaşa və ya dolayı maraqlar toqquşmasına yol verilmir.
28.5. Verifikator tərəfindən bu Qanunun tələblərinin pozulması, saxtalaşdırma və ya qərəzli rəy verilməsi hallarında akkreditasiya milli akkreditasiya qurumu tərəfindən dayandırıla və ya ləğv edilə bilər.
Maddə 29. Milli inventarlaşdırma və məlumat təqdimetmə öhdəliyi
29.1. Milli inventarlaşdırma ölkə üzrə antropogen emissiyaların və udulmaların sektorlar üzrə illik hesablanmasını, keyfiyyət təminatı və keyfiyyətə nəzarət prosedurlarının həyata keçirilməsini, məlumatların arxivləşdirilməsini və beynəlxalq hesabatlılıq məqsədilə hazırlanmasını təmin edən sistemdir.
29.2. Milli inventarlaşdırmanın hazırlanması və əlaqələndirilməsi Milli səlahiyyətli orqan tərəfindən həyata keçirilir.
29.3. Dövlət qurumları, dövlət müəssisələri və bu Qanuna uyğun olaraq məlumat təqdim etmək öhdəliyi olan digər hüquqi və fikizi şəxslər milli inventarlaşdırmanın hazırlanması üçün tələb olunan məlumatları müəyyən edilmiş qaydada, vaxtında, tam və düzgün təqdim etməyə borcludurlar.
29.4. Milli inventarlaşdırma üçün məlumatların formatı, dövriliyi, təqdim edilmə üsulu və metodoloji tələblər Milli səlahiyyətli orqan tərəfindən müəyyən edilir.
29.5. Milli inventarlaşdırma üçün tələb olunan məlumatların təqdim edilməməsi, təhrif edilməsi və ya əsaslandırılmamış gecikdirilməsi qanunvericiliklə müəyyən edilmiş məsuliyyətə səbəb olur.
8-ci fəsil
Uyğunlaşma, milli adaptasiya planı və regional hazırlıq
Maddə 30. Milli Adaptasiya Planı
30.1. İqlim dəyişmələrinin mövcud və gözlənilən təsirlərinə uyğunlaşmanın təmin edilməsi məqsədilə Milli Adaptasiya Planı hazırlanır, müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən təsdiq edilir və mütəmadi olaraq yenilənir.
30.2. Milli Adaptasiya Planı aşağıdakıları ehtiva edir:
30.2.1. iqlim risklərinin və həssaslığın qiymətləndirilməsi;
30.2.2. prioritet sektor və regionların müəyyən edilməsi;
30.2.3. uyğunlaşma tədbirləri və icra mexanizmləri;
30.2.4. maliyyələşmə ehtiyacları və potensial mənbələr;
30.2.5. icra göstəriciləri və monitorinq mexanizmi;
30.2.6. institusional məsuliyyət bölgüsü.
30.3. Milli Adaptasiya Planının hazırlanması və yenilənməsi Milli səlahiyyətli orqan tərəfindən həyata keçirilir.
30.4. Milli Adaptasiya Planının icrası zamanı regionlar üzrə iqlim risk profilləri, həssaslıq səviyyəsi, sosial-iqtisadi amillər və infrastruktur dayanıqlığı nəzərə alınır.
30.5. Uyğunlaşma tədbirləri ərazi planlaşdırılması sənədlərinə, kənd təsərrüfatı, su ehtiyatlarının idarə edilməsi, şəhərsalma, infrastruktur və digər sektor proqramlarına inteqrasiya edilir.
30.6. Yerli icra hakimiyyəti orqanları və yerli özünüidarəetmə orqanları öz səlahiyyətləri çərçivəsində uyğunlaşma tədbirlərinin yerli səviyyədə həyata keçirilməsində iştirak edirlər.
Maddə 31. İqlim risklərinin qiymətləndirilməsi
31.1. İqlim dəyişmələrinin mövcud və gözlənilən təsirləri üzrə milli və regional səviyyədə iqlim risklərinin qiymətləndirilməsi həyata keçirilir.
31.2. Risk qiymətləndirilməsi zamanı iqlim müşahidə məlumatları, tendensiyalar, proqnoz ssenariləri, həssaslıq göstəriciləri, sosial-iqtisadi təsirlər, ekosistemlər və infrastrukturun dayanıqlığı nəzərə alınır.
31.3. Risk qiymətləndirilməsinin nəticələri Milli Adaptasiya Planının prioritetlərinin müəyyən edilməsində, sektor siyasətlərinin və inkişaf planlarının formalaşdırılmasında nəzərə alınır.
31.4. Dövlət qurumları, dövlət müəssisələri və bu Qanuna uyğun olaraq məlumat təqdim etmək öhdəliyi olan digər subyektlər risk qiymətləndirilməsi üçün tələb olunan məlumatları müəyyən edilmiş qaydada Milli səlahiyyətli orqana təqdim etməyə borcludurlar.
Maddə 32. Adaptasiya tədbirlərinin maliyyələşdirilməsi
32.1. Milli Adaptasiya Planında nəzərdə tutulan tədbirlərin maliyyələşdirilməsi dövlət büdcəsi, beynəlxalq maliyyə mənbələri, donor vəsaitləri, özəl sektor investisiyaları və qanunvericiliklə qadağan olunmayan digər mənbələr hesabına həyata keçirilir.
32.2. Dövlət investisiya proqramları və infrastruktur layihələri hazırlanarkən iqlim risklərinin azaldılması, dayanıqlılığın artırılması və uzunmüddətli iqlim təsirlərinə uyğunluq tələbləri nəzərə alınır.
32.3. Milli səlahiyyətli orqan adaptasiya tədbirləri üzrə maliyyə ehtiyaclarının qiymətləndirilməsini həyata keçirir və maliyyələşmə mexanizmlərinin əlaqələndirilməsini təmin edir.
9-cu fəsil
Ədalətli keçid, iqlim risklərinin açıqlanması və yaşıl satınalma
Maddə 33. Ədalətli keçid və sosial-iqtisadi tədbirlər
33.1. İqlim siyasətinin və karbon qiymətqoyması mexanizmlərinin tətbiqi zamanı məşğulluğa, gəlirlərə, regional inkişaf səviyyəsinə və həssas əhali qruplarına mümkün təsirlər qiymətləndirilir.
33.2. Qiymətləndirmənin nəticələri əsasında ədalətli keçidin təmin edilməsi məqsədilə sosial-iqtisadi tədbirlər hazırlanır və aidiyyəti dövlət qurumları tərəfindən həyata keçirilir.
33.3. Ədalətli keçid tədbirləri yenidən ixtisasartırma və peşə hazırlığı proqramlarını, iqtisadi fəaliyyətin şaxələndirilməsini, sosial müdafiə mexanizmlərini, habelə kiçik və orta sahibkarlıq subyektlərinin uyğunlaşmasına dəstək tədbirlərini əhatə edir.
33.4. Ədalətli keçid tədbirlərinin hazırlanmasının əlaqələndirilməsi Milli səlahiyyətli orqan tərəfindən həyata keçirilir.
33.5. Dövlət proqramları, sektoral inkişaf strategiyaları və investisiya planları hazırlanarkən iqlim siyasətinin sosial-iqtisadi təsirləri və ədalətli keçid tədbirləri nəzərə alınır.
Maddə 34. Maliyyə sektorunda iqlim risklərinin açıqlanması
34.1. Maliyyə sektorunda iqlimlə bağlı fiziki və keçid risklərinin idarə olunması məqsədilə banklar, sığorta təşkilatları, investisiya şirkətləri və maliyyə bazarlarında fəaliyyət göstərən digər subyektlər iqlim risklərini müəyyən etməli, qiymətləndirməli və açıqlamalıdırlar.
34.2. İqlim risklərinin açıqlanması ən azı aşağıdakı məsələləri əhatə edir:
34.2.1. iqlim risklərinin korporativ idarəetmə strukturunda yerləşməsi;
34.2.2. strateji və maliyyə təsirləri;
34.2.3. risklərin idarə edilməsi prosesləri;
34.2.4. istifadə olunan göstəricilər və hədəflər;
34.2.5. ssenari təhlili və stres-test yanaşması.
34.3. Açıqlamaların forması, təqdim edilmə qaydası və mərhələləşdirilməsi maliyyə bazarlarına nəzarət funksiyasını həyata keçirən səlahiyyətli dövlət qurumu tərəfindən, Milli səlahiyyətli orqanla əlaqələndirilmiş qaydada müəyyən edilir.
34.4. Açıqlamalar kommersiya sirri, şəxsi məlumatların qorunması və maliyyə sabitliyi tələbləri nəzərə alınmaqla şəffaflıq prinsipi əsasında həyata keçirilir.
Maddə 35. Dövlət satınalmalarında iqlim meyarları
35.1. Dövlət satınalmalarında iqlim məqsədlərinin təmin edilməsi məqsədilə satınalma planlaşdırılması mərhələsində məhsulun, işin və xidmətin karbon izi və iqlim dayanıqlılığı nəzərə alınır.
35.2. Dövlət satınalmalarında tətbiq edilən iqlim meyarlarına aşağıdakılar daxil edilə bilər:
35.2.1. enerji səmərəliliyi;
35.2.2. emissiya intensivliyi;
35.2.3. aşağı karbonlu materiallardan istifadə;
35.2.4. təkrar emal imkanları;
35.2.5. tullantıların azaldılması;
35.2.6. iqlim risklərinə dayanıqlıq tələbləri.
35.3. İqlim meyarlarının tətbiqi qaydası və mərhələləşdirilməsi dövlət satınalmaları sahəsində səlahiyyətli dövlət qurumu tərəfindən Milli səlahiyyətli orqanla əlaqələndirilmiş qaydada müəyyən edilir.
35.4. Satınalan təşkilat iqlim meyarlarının tətbiqi zamanı qiymət və keyfiyyət balansını, rəqabət mühitini və bazarın hazırlıq səviyyəsini nəzərə alır.
10-cu fəsil
İqlim məlumat sistemi, şəffaflıq və ictimai iştirakçılıq
Maddə 36. İqlim məlumat sistemi 
36.1. Emissiya məlumatlarının, monitorinq, hesabatlılıq və yoxlama çərçivəsində təqdim edilən hesabatların, milli inventarlaşdırma nəticələrinin, karbon reyestri üzrə məlumatların, karbon layihələrinin, iqlim maliyyəsi və uyğunlaşma tədbirləri üzrə məlumatların vahid qaydada elektron mübadiləsi və analitik emalı məqsədilə REİS çərçivəsində iqlim məlumat alt-sistemi formalaşdırılır.
36.2. İqlim məlumat alt-sistemi məlumatların elektron təqdim edilməsini, avtomatlaşdırılmış yoxlanılmasını, arxivləşdirilməsini, dəyişiklik tarixçəsinin saxlanılmasını, statistik təhlilini və hesabatların formalaşdırılmasını təmin edir.
36.3. İqlim məlumat alt-sisteminin yaradılması və istismarı REİS-in Əsasnaməsinə uyğun olaraq həyata keçirilir.
36.4. Məlumatların açıqlanması şəffaflıq prinsipi əsasında həyata keçirilir və kommersiya sirri, fərdi məlumatların qorunması, informasiya təhlükəsizliyi və dövlət sirri tələbləri nəzərə alınır.
36.5. İqlim məlumat alt-sisteminin digər dövlət informasiya sistemləri ilə inteqrasiyası qanunvericiliklə müəyyən edilmiş qaydada həyata keçirilir.
Maddə 37. İctimai iştirakçılıq və məlumatlara çıxış
37.1. Emissiyaların monitorinqi, hesabatlılıq və yoxlanması, kvota bölgüsü, karbon qiymətqoyması mexanizmləri və digər iqlim siyasəti alətləri üzrə məlumatlar açıq və əlçatan edilir. Qanunla qorunan dövlət sirri, kommersiya sirri və fərdi məlumatlar istisna olmaqla, bu məlumatların ictimaiyyətə təqdim edilməsi təmin olunur.
37.2. İqlim sahəsində planlaşdırılan və ya həyata keçirilən fəaliyyətlərin ətraf mühitə və yerli icmalara mümkün təsiri olduqda, həmin ərazidə yaşayan və ya fəaliyyət göstərən fiziki və hüquqi şəxslərin iştirakı ilə “İctimai iştirakçılıq haqqında” Azərbaycan Respublikasının Qanununa uyğun olaraq ictimai müzakirələr və ya dinləmələr təşkil edilir.
37.3. İctimai dinləmələrin nəticələri üzrə hazırlanmış yekun sənəd ictimaiyyət üçün açıq elan edilir və daxil olmuş təklif və iradlara “Vətəndaşların müraciətləri haqqında” Azərbaycan Respublikasının Qanununa uyğun qaydada baxılır.
37.4. İqlim sahəsində qərarların qəbulu prosesində şəffaflıq, hesabatlılıq və maraqlı tərəflərin iştirakının təmin edilməsi bu Qanunun 5-ci maddəsində nəzərdə tutulmuş prinsiplərə uyğun olaraq həyata keçirilir.
Maddə 38. Bu Qanunun pozulmasına görə məsuliyyət
38.1. Bu Qanunla müəyyən edilmiş öhdəliklərin pozulmasına görə inzibati məsuliyyət Azərbaycan Respublikasının İnzibati Xətalar Məcəlləsinə uyğun olaraq tətbiq edilir.
38.2. Aşağıdakı hallar inzibati məsuliyyətə səbəb olan pozuntular hesab edilir:
38.2.1. emissiya hesabatlarının təqdim edilməməsi;
38.2.2. yanlış və ya təhrif edilmiş məlumatların təqdim edilməsi;
38.2.3. təsdiq edilmiş monitorinq planına riayət edilməməsi;
38.2.4. ETS və karbon vergisi üzrə uyğunluq öhdəliyinin yerinə yetirilməməsi;
38.2.5. karbon kreditlərinin qanunsuz buraxılması;
38.2.6. milli karbon reyestri üzrə əməliyyat qaydalarının pozulması.
38.3. Saxtakarlıq, sənəd saxtalaşdırılması, qanunsuz gəlir əldə edilməsi, informasiya sisteminə qanunsuz müdaxilə, bazar manipulyasiyası və ya digər cinayət əlamətləri olduqda materiallar aidiyyəti üzrə hüquq-mühafizə orqanlarına göndərilir və Azərbaycan Respublikasının Cinayət Məcəlləsinə uyğun olaraq cinayət məsuliyyəti məsələsinə baxılır.
38.4. Bu Qanunun pozulması nəticəsində dövlətə, bazar iştirakçılarına və ya üçüncü şəxslərə vurulmuş zərər Azərbaycan Respublikasının mülki qanunvericiliyinə uyğun olaraq ödənilir.
14-cü fəsil
Yekun və keçid müddəaları
Maddə 39. Keçid dövrü və pilot mərhələlər
39.1. ETS, karbon vergisi və monitorinq, hesabatlılıq və yoxlama mexanizmlərinin tətbiqi mərhələli və ya pilot əsasda həyata keçirilə bilər.
39.2. Pilot mərhələnin məqsədi məlumat keyfiyyətinin artırılması, metodoloji çatışmazlıqların aradan qaldırılması, inzibatçılıq və verifikasiya potensialının formalaşdırılması, habelə bazar iştirakçılarının uyğunlaşma imkanlarının qiymətləndirilməsidir.
39.3. Pilot mərhələ zamanı emissiya hesabatlılığı və məlumat təqdimetmə öhdəlikləri qüvvədə qalır.
39.4. Pilot mərhələnin müddəti, əhatə dairəsi və tətbiq xüsusiyyətləri müvafiq icra hakimiyyəti orqanının müəyyən etdiyi orqan (qurum) [Nazirlər Kabineti] tərəfindən müəyyən edilir.
39.5. Pilot mərhələnin nəticələri əsasında sistemin tam tətbiqi, mərhələli genişləndirilməsi və ya parametrlərinin yenidən müəyyən edilməsi barədə qərar qəbul edilir.
Maddə 40. Qüvvəyə minmə
Bu Qanun 20__-ci il yanvarın 1-dən qüvvəyə minir.

